Zelenskyj: – Putin vil knekke oss fullstendig
Natt til torsdag er det meldt om angrep i flere ukrainske byer.  NATOs generalsekretær Jens Stoltenberg er klar på at Ukraina ikke kan vente lenger på luftforsvar og ammunisjon. Samtidig advarer Ukrainas president Volodymyr Zelenskyj mot å fryse konflikten og inngå avtaler med Vladimir Putin. Onsdag bombet Russland igjen ukrainske byer, særlig Kharkiv, som er den nest største byen. På kvelden var det havnebyen Odesa som ble truffet av russiske missiler. Natt til torsdag er det igjen massive russiske luftangrep mot en rekke regioner, melder det ukrainske luftforsvaret.  Borgermesteren i byen Kharkiv, Ihor Terehov, sier ifølge Reuters at kritisk infrastruktur i byen er under angrep. Det meldes også om eksplosjoner i Lviv og Zaporizjzja-regionen tidlig torsdag morgen.  – Når noen snakker om å fryse konflikten og gjøre avtale med Putin, er det bare oppspinn fra folk som ikke fullt ut forstår Putin, sier Zelenskyj ifølge nyhetsbyrået Unian. President minnet om at Putin offentlig har sagt at det ikke finnes noe Ukraina, ukrainsk nasjon eller ukrainsk folk – og at noen har funnet på Ukraina. – Dette forteller oss bare én ting: at Putin vil knekke oss fullstendig, sier Volodymyr Zelenskyj. – Det er russisk terror hver dag og natt i grenseområdene og ved fronten. Putin vil gjøre alt som er mulig for å intensivere angrepene mot Ukraina i år – og forsøke å knekke oss. – Hvis vi får våpen og konkrete politiske tiltak fra våre partnere, så vil vi knekke ryggen til Putin, fortsetter han ifølge Unian. Under et møte med Finlands president ga fra NATO-sjef Stoltenberg støtte til Zelenskyj: – Ukraina kan ikke vente lenger. De trenger luftforsvar, ammunisjon og bistand nå. Vestens manglende levering av luftforsvarssystemer til Ukraina har gitt Russland muligheten til å ramme flere mål i Ukraina og presse på langs frontlinjen. Øverstkommanderende i USAs europeiske kommando, general Christopher Cavoli, advarte onsdag mot at Ukraina «i løpet av kort tid» kan gå tom for artillerigranater og sånn sett bli sårbare, melder Reuters. – Hvis den ene siden kan skyte, og den andre siden ikke kan skyte tilbake, så taper den siden som ikke kan skyte tilbake, fastslår generalen. – De er virkelig avhengige av oss i år. Uten vår støtte vil de ikke kunne vinne, sier Cavoli. Den republikanske lederen for Representantenes hus, Mike Johnson, nekter å stemme over et lovforslag som ville gi 60 milliarder dollar mer til Ukraina. Det hvite hus forsøker febrilsk å finne måter å sende assistanse til Kyiv på.  Russiske angrep har lenge vært rettet mot Kharkiv og områdene rundt, men angrepene har blitt mer intense de siste ukene, og rammer både sivile og energiinfrastruktur. Tidlig på kvelden onsdag sendte russerne missiler mot Odesa. Fire personer ble drept, blant dem en ti år gammel jente og mange er såret, melder Unian.
NATOs generalsekretær Jens Stoltenberg mener Ukraina trenger luftforsvar og ammunisjon nå. Ukrainas president Volodymyr Zelenskyj advarer mot å fryse konflikten og inngå avtaler med Putin. Russiske angrep rammer ukrainske byer, som Kharkiv og Odesa. Zelenskyj ber om våpen og politiske tiltak for å knekke ryggen til Putin. Uten støtte fra Vesten blir Ukraina sårbar og kan tape konflikten, ifølge amerikansk general Christopher Cavoli.